Omnibus presens scriptum cernentibus Steno Stensson, miles, salutem in Domino sempiternam. Nouerint vniuersi, tam posteri quam presentes, me bona mea patrimonialia in Munkkænes sita in Karelia, parrochia Werelax, cum omnibus et singulis eorundem bonorum adiacenciis, videlicet domibus, agris, pratis, siluis, piscariis, molendinis vel molendinarum locis, infra sepes et extra, in siccis et humidis, nullis penitus exceptis, ad altare sancti Sigfridi in ecclesia Aboensi, pro anima patris mei, dominj Stenonis Thwrsson, bone memorie, veraciter contulisse, alienando michi et heredibus meis et appropriando eidem altari et vicario pronunc ibidem manenti vel ei, qui pro ipso in ea(n)dem prebenda fuerit, in perpetuum possidenda. Jnsuper ego, idem Steno miles, do et concedo predicto vicario et successoribus suis plenam auctoritatem bona predicta vicinius altari prescripto, cum consensv et consilio dominj episcopi eiusdem ecclesie Aboensis et capituli suj, ad commodum eiusdem vicarii et successorum suorum racionabiliter permutandi. Jn cuius rei testimonium sigilla nobilium virorum, dominorum Benedicti Philippusson et Stenonis Benedicti, militum, vna cum proprio peto presentibus apponenda. Scriptum Thelghis anno Dominj mºcccºlxxx septimo, 3:a feria infra octauas corporis Christi.